**הדרך חזרה אל האור**

**סיפור מאת רשא כיואן**

# **הסיפור נכתב במסגרת הקורס אומן בקמפוס 3 - חורף 2025 - העיר - קריאה, כתיבה וחומר בדרך אל עיר העתיד**

**תקציר הסיפור**

אליס איבדה את אחיה ואחותה בגיל צעיר, מה שהכניס אותה למעגל של כאב, בדידות ובריחה אל עולם וירטואלי. כשהכאב השתלט על חייה, היא פנתה למוסד טיפולי כדי למצוא משמעות. שם פגשה את עלי, אדם שמתחמק מהתמודדות דרך בריחה והנאות רגעיות, למרות ניסיונותיו לשכנע אותה לברוח, היא בחרה להתמודד. עם הזמן, גם עלי התחיל להבין שהבריחה לא פותרת את הכאב.

הם נשארו חברים שמבינים זה את זה לעומק, אליס למדה שהכאב הוא חלק מהחיים, אך גם הכוח שמניע אותה קדימה, והמסע שלה רק התחיל.

נחזור כמה שנים אחורה , 22 ליולי 2020 ,יום רביעי בערב,

זינב , אחותה של אליס, בת 13,הייתה בחדר שלה כרגיל, שיחקה במחשב, היא כל כך מכורה למשחקים וירטואליים כך שהיא כמעט לא עוזבת את הכיסא, אוכלת ביסלי ומשחקת. אליס וההורים שלה יושבים יחד בסלון הצנוע שלהם, שאם תיכנסו לשם, תראו תמונות של בנם מוחמד תלויות על כל קיר, מוחמד, שנפטר כתוצאה מרשלנות רפואית.

הם שיחקו טאקי כמו בכל ערב, משוחחים וצוחקים, עד שצחוק זה נשבר בדיוק בשעה 20:34 כאשר נשמע קול כל כך חזק מבפנים, אליס נכנסה לבדוק מה קרה, היא רואה שאחותה היחידה, על הרצפה לוקחת את נשימותיה האחרונות, אליס רצתה לעזור לה ,לטפל בה, אבל היא לא ידעה איך..

הם התקשרו לכולם, ממש לכולם, לכל הקרובים שלהם, חוץ מלאמבולנס, הם כל כך נאיבים ופשוטים שזה אפילו לא עלה להם בראש.

האמבולנס הגיע אחרי שגאנם, דודה של אליס, התקשר אליהם, אך תוך כמה שעות מהמקרה, אליס איבדה את אחותה, את החברה היחידה שאיתה שיתפה ממש את הכל, היא נכנסת לחדר ,מחזיקה את שקית הביסלי שזינב לא סיימה, והיא בוכה בכאב רב, פתאום אליס לבד, בחדר שעכשיו מרגיש כל כך קר לה, בסלון שעל קירתיו עכשיו, ליד תמונותיו של מוחמד יש גם את תמונותיה של זינב, היא מנסה להתמודד עם האובדן, להתגבר על כל הכאב שבתוכה, שנים היא תקועה בטראומה רגשית כך שהיא התרחקה ממש מכל מי שהיא מכירה, אליס נשארת בבית, והיא "כל כך מכורה למשחקים וירטואליים כך שהיא כמעט לא עוזבת את הכיסא".

יום אחד אליס התבוננה דרך חלון החדר הקטן שלה. הרחוב הרועש בחוץ היה מנוגד לדממה שהרגישה בתוכה. בגיל עשרים ושתיים, היא הרגישה כאילו חיה כמה גלגולי חיים. לא ילדות אחת, אלא שתיים שנקטעו באכזריות. מותו של אחיה כשהייתה בת ארבע-עשרה, ואז מותה של אחותה כשמלאו לה שמונה עשרה. כל טראומה הותירה בה צלקת עמוקה, שסירבה להחלים.

משפחתה התמודדה עם מצב כלכלי קשה עוד לפני האובדנים, ולאחריהם, הכול הפך לבלתי נסבל. אמה המסכנה והדלה שקעה בשתיקה ממושכת, אביה עבר משבר רפואי ומחלת לב, והבית הפך לחלל קר של כאב אילם. אליס הרגישה שהיא נבלעת בתוך הכאב הזה, עד שהחליטה: היא חייבת למצוא משמעות חדשה לחייה.

היא החלה במסע של חיפוש, בתחילה דרך ספרים, ואז בפגישות עם מטפלת שדחפה אותה להתמודד עם העבר במקום לברוח ממנו. אבל זה לא הספיק. היא רצתה משהו עמוק יותר, משהו שיטלטל את נשמתה, המטפלת הפנתה את אליס למוסד טיפולי שיעזור לה להתמודד עם הקשיים שלה, מקום שבו אנשים באים כדי למצוא את עצמם. "זה לא מקום קסום," אמרה נדין, "אבל יש בו משהו שמעורר בך חלומות, ואת תצטרכי להחליט מה אמת ומה דמיון."

אליס לא ידעה מה לחשוב, אבל הסקרנות שלה גברה. כמה ימים אחר כך, היא הלכה לשם. ולמרות חזותו הפשוטה של המקום הזה, היה בו משהו שמשך אותה. כשהיא נכנסה, היא פגשה אנשים מכל הסוגים – כאלה שהגיעו כדי לברוח, וכאלה שהגיעו כדי למצוא.

בלילה הראשון שלה במקום, היא חלמה חלום מוזר. היא הייתה ילדה שוב, עומדת בכניסת הבית שלה, ומולה עמדו אחיה ואחותה, מחייכים אליה. "אנחנו לא באמת עזבנו," אמר מוחמד, "את פשוט צריכה להפסיק לפחד לזכור אותנו."

היא התעוררה בבהלה, הדמעות חונקות את גרונה, משהו בחלום הזה גרם לה להבין שהיא לא מחפשת משמעות מחוץ לעצמה, אלא בתוכה, ו המסע האמיתי הוא לא רק חיפוש אחרי תשובות, אלא הסכמה לשאת את הכאב בלי לתת לו להרוס אותה.

בימים הבאים היא המשיכה להעמיק בשיחות, בתרגולים רוחניים, ובכתיבה אישית שהוציאה ממנה מחשבות שמעולם לא ידעה שיש לה. היא התחילה להרגיש שמשהו בה משתנה – לא בבת אחת, אלא לאט, כמו אור ראשון שמביס את החשכה.

אליס הבינה שהחיים שלה לא יהיו נטולי כאב, אבל אולי, רק אולי, היא תוכל להפוך את הכאב הזה לכוח, ובמקום להיות משקולת שגוררת אותה למטה, הוא יכול להפוך להיות הדלק שיניע אותה קדימה.

באחד המפגשים שם , אליס מבחינה בעלי, שמפגין התנהגות של אדם שמסתיר משהו,יש בו איזו תחושת ניכור, כאילו הוא לא רוצה לשתף את העבר שלו, הוא תמיד נמצא בחברה, אך לעיתים קרובות הוא שותק ומפנה את המבט למקום אחר, הוא מחפש הנאות מידיות שמסיחות את דעתו כמו שתיית אלכוהול או יציאות עם אנשים ששטחיים מבחינתו, כך הוא מרגיש פחות צורך להתמודד עם עוצמת הכאב.

במפגשים עם אליס, הוא מתחיל להראות צדדים אחרים. הוא לא מסביר, אבל אליס מתחילה להבין שהכאב שמניע אותו לא שונה מדי משלה. הוא פשוט בחר לברוח ממנו בדרכים שונות – דרך הימנעות. כל הזמן עלי מציע לה לא להתעקש על השיחות העמוקות, ולפני כל שיחה חשובה הוא יגיד לה משהו כמו "תעזבי, מה זה כבר משנה. החיים קצרים, מה שקרה קרה." הוא יכול אפילו לשתף אותה ברגעים של חולשה שבהם הוא אומר :"למה להתמודד עם זה? פשוט תחיי את הרגע.

יום אחר יום, אליס מתחילה להבין שעלי לא מצליח להתמודד עם הכאב שלו, ולכן הוא בורח ממנו. זה מתבטא גם בדרכי החיים שלו ,שתיית אלכוהול, הימנעות מבעיות, אי התמודדות עם העבר. היא מבינה שהוא לא באמת מצליח להרגיש את מה שהוא עובר, ושהבריחה לא באמת פותרת את הבעיה, אלא רק מעמיקה את הסבל. היא חווה רגע של קריסה רגשית, שבו היא צריכה לבחור: להישאב למסלול הזה של בריחה, או להישאר במסע שלה להתמודד עם הכאב.

היא מתחילה להבין שבחיים יש מקום לכאב, ושבלי להתמודד איתו לא תוכל באמת לצמוח. היא מבינה את הצורך בהשפעה של עלי עליה, את הקסם של הימנעות מהכאב, אבל היא עושה את ההחלטה המודעת להישאר במסע שלה, למצוא את המקום שלה בתוך הסבל, ולא לברוח ממנו.

לאחר כמה זמן, עלי עובר שינוי קטן, שלא נבע ישירות מאליס, אבל הוא נוגע גם בה. אולי הוא מתחיל להבין בעצמו שבריחה לא עוזרת לו, כשהוא מתחיל לראות את ההתמודדות של אליס מול הכאב שלה – היא לא נבהלת ממנו. משהו אצל עלי מתחיל להשתנות. הוא רואה את העומק שבמה שהיא עושה, את הדרך שבה היא מתמודדת עם כל דבר שקרה לה, ועד כמה זה משפיע עליה לטובה. הוא מתחיל להבין שלמרות כל מה שהוא עשה כדי להימנע מהכאב, בסופו של דבר הדרך האמיתית היא דרך התמודדות.

באחת הפגישות ,אליס ועלי עזבו את הרעש שבפנים ויצאו לבלות קצת זמן על המרפסת, עלי הרגיש שהוא פתאום מוכן לשתף אליס בסיפור אישי ,משהו שאף פעם לא הסכים לשתף עם אף אחד. הוא מגלה לה צדדים רגישים ממנו, ומבין שהכאב לא צריך להיות אויב, אלא חבר בדרך הריפוי. הוא מבקש ממנה סליחה על כך שניסה לשכנע אותה לברוח מהכאב שלה, ומסביר לה שהוא לא עשה זאת מתוך רצון רע, אלא מתוך פחד אישי.

בסופו של דבר, אליס מבינה שהיא לא לבד. היא לא רק מבינה את הדרך שלה, אלא גם את הדרך של עלי. היא לא פוסלת את הדרכים של אחרים, אבל היא בוחרת במה שמתאים לה. היא מבינה שבריחה לא תמיד תפתור את הבעיות, אבל היא גם מבינה שכאב הוא לא סוף הדרך , הוא חלק מהדרך שבה היא מגלמת את עצמה.

אליס ועלי נפגשים שוב , ושוב, הם מבינים אחד את השני הרבה יותר, יש ביניהם שיחה פתוחה, שבה כל אחד מהם משתף את הדרך שלו. עלי מתחיל להבין שהוא לא חייב לברוח כדי להיות חופשי, ואליס מבינה שהיא יכולה לשלב את ההתמודדות עם הכאב שלה תוך שמירה על האיזון הפנימי.

וכאן אתם בטח שואלים ,האם הם התחתנו בסוף? לא, לא, אל תדאגו. הם לא הפכו לזוג מהאגדות, אלא הם היום חברי דרך ,אלה שמבינים אחד את השני יותר מכולם, אבל כל אחד בחר ללכת במסלול שלו.

לפעמים, לא כל קשר חייב להיגמר בסוף הוליוודי , לפעמים זה פשוט על להבין, ולתת מקום.

וסיפורה של אליס? הוא לא הסתיים, הוא רק התחיל...

**תקציר של הסיפור :**

אליס איבדה את אחיה ואחותה בגיל צעיר, מה שהכניס אותה למעגל של כאב, בדידות ובריחה אל עולם וירטואלי. כשהכאב השתלט על חייה, היא פנתה למוסד טיפולי כדי למצוא משמעות. שם פגשה את עלי, אדם שמתחמק מהתמודדות דרך בריחה והנאות רגעיות, למרות ניסיונותיו לשכנע אותה לברוח, היא בחרה להתמודד. עם הזמן, גם עלי התחיל להבין שהבריחה לא פותרת את הכאב.

הם נשארו חברים שמבינים זה את זה לעומק, אליס למדה שהכאב הוא חלק מהחיים, אך גם הכוח שמניע אותה קדימה, והמסע שלה רק התחיל.